المنيو المكتوب بالعربية وبالتركية كان مبهم تمامًا بالنسبة لنا، ولولا الوصف اللي تحت أسماء بعض الأكلات كنا هـ نحتاس أكثر، هنا أكثر حاجة مشهورة وعليها طلب هي الدونِر التركي اللي هو الشاورما اللي إحنا عارفينها "دجاج أو لحم" لكن بخلطة وتوابل تركية، بـ تُقدم في عيش صاج متوسط الحجم (14 جنيه) أو عيش شبه الفرنساوي بس خاص بالمحل اسمه فينو تركي وحجمه أكبر شوية وبـ يبقى بـ 18 جنيه. فيه أطباق مشويات تركية وممكن تشتريها بالكيلو، أدانا لحم "كباب" وازجرا كباب "كفتة" وعلي نازك "بتنجان مشوي باللحم المفروم وصوص الطماطم" واسكندر كباب "شاورما مع الزبادي وعيش تركي مقلي"، أطباق الشاورما أو الدونِر فيها شاورما أزمير وأسطنبول وأناضول، كل منها لها صوص خاص بـ يعمله الشيف، ممكن ما ترهقش نفسك بالأسماء وتعمل زينا وتسأل الجرسون عن المكونات وشكل كل أكلة.